Nordjyllands Politi leder efter to formodede indbrudstyve, som i nat klokken 01.45 var på spil i Meny i Fjerritslev. Her skulle en chauffør læsse varer af, men da han ankom, hoppede to personer ud af varegården og stak af. Ifølge vagtchef Karsten Højrup Kristensen fra Nordjyllands Politi stak de to personer af i en mørkerød/bordeaux bil i størrelsen Citroen Berlingo eller Peugeot Partner. Bilen havde kun en nummerplade - nemlig bagpå og startende med CA. - Vi har en formodning om, at de to personer var i gang med at lave et indbrud, så derfor er vi interesseret i at få fat i dem, siger Karsten Højrup Kristensen. Den ene af de to gerningsmænd beskrives som cirka 30 år, slank og med hættetrøje. Den anden gerningsmand er der ikke noget signalement af. - Vi skal have kigget på overvågningsvideo, så vi kan se, hvad der er foregået, siger Karsten Højrup Kristensen.
To personer stak af fra Meny i Fjerritslev, da chauffør skulle aflevere varer.